ከዚያም ከትንሽ ወራቶች በኋላ ክፍያ ለመፈጸም ወደ ባንኩ ስናመራ ውጭ ጉዳይ ሚኒስቴር እንድንሄድ ተነገረን፡፡ በውጭ ጉዳይ ሚኒስቴር የሚመለከታቸው አካላት ‹‹መፍቀድ ጀምረን ነበር፡፡ ከቤቶች ልማት ግን እንዳንፈቅድ ደብዳቤ ተጽፎልናልና ጉዳያችሁን እዛው ቤቶች ልማት ሄዳችሁ ኃላፊዎችን አነጋግሩ፤›› ብለውናል፡፡ የአዲስ አበባ ቁጠባ ቤቶች ኢንተርፕራይዝ ስለጉዳዩ ሲጠየቅ ዶላር መክፈል ካልሆነም መተው ብቸኛ አማራጭ መሆኑን አስረግጠው ነገሩን፡፡ ለማን አቤት እንበል? የአዲስ አበባ ቤቶችና ኮንስትራክሽን ቢሮ ይመለከተዋል ተባልንና ወደዚያው አመራን፡፡ የሚመለከታቸው ሰዎችም ምላሻቸው አንድ ዓይነት ሆነ፡፡ እንደውም ብዛት ያላቸው ሰዎች መጥተው እንናወሯቸውና ምንም አማራጭ እንደሌለ እንዳስረዷቸው ነገሩን፡፡ የሚመለከተው ክፍል ይህንን አቤቱታ ከግምት ውስጥ በማስገባት ኮንትራታቸውን ጨርሰው ለሚመጡ ኢትዮጵያውያን ዜጎች ቁጠባቸውን በብር የሚከፍሉበት መንገድ ቢያመቻች፣ ዶላር መክፈል ያልቻሉ ቤት ፈላጊዎች ከቁጠባ እየወጡ መሆኑን መንግሥት ተረድቶ በብር መክፈል የሚችሉበትን መንገድ ቢያመቻችልን ስንል በትህትና እንገልጻለን፡፡
